Se vedlagte høringsliste

**Høring over udkast til lov om kommunale internationale grundskoler (KIG)**

Hermed fremsendes udkast til lov om kommunale internationale grundskoler (KIG), idet Undervisningsministeriet skal anmode om de bemærkninger, som lovudkastet måtte give anledning til.

Eventuelle bemærkninger til lovudkastet må være ministeriet i hænde senest **mandag den 1. december 2014 kl. 12.00.**

Bemærkningerne bedes sendt til følgende e-mail adresse:

Svend.E.Gertz@uvm.dk

Forespørgsler vedrørende lovudkastet bedes rettet til undertegnede på telefon nr. 3392 5412.

***Undervisningsministeriet har følgende bemærkninger til lovudkastet:***

Med lovudkastet får kommunerne mulighed for at oprette internationale grundskoletilbud i kommunalt regi. Derved forbedres kommunernes mulighed for lokalt at styrke indsatsen for at rekruttere højt kvalificeret udenlandsk arbejdskraft og for at tiltrække udenlandske virksomheder.

Oprettelse af kommunale internationale grundskoletilbud vil især være relevant i kommuner, hvor der blandt de lokale frie grundskoler ikke er interesse for at sikre, at der er den fornødne kapacitet af internationale grundskoletilbud.

Lovudkastet er en udmøntning af den del af aftalen om kommunernes økonomi for 2013, hvoraf det fremgår, at regeringen og KL er enige om, at der skal skabes mulighed for at etablere internationale grundskoletilbud i kommunalt regi.

Efter lovudkastet oprettes kommunale internationale grundskoler som fritstående skoler uden for rammerne af folkeskolen. Bestemmelserne i folkeskoleloven finder derfor ikke anvendelse for kommunale internationale grundskoler, medmindre det udtrykkeligt fremgår af loven.

Med lovudkastet får kommunalbestyrelsen stor frihed til at udforme det grundskoletilbud, der bedst stemmer overens med lokale ønsker og behov.

Undervisningen, der skal gives inden for børnehaveklassen og 1.-9. klassetrin, skal stå mål med, hvad der almindeligvis kræves i folkeskolen. Undervisningssproget i en kommunal international grundskole er efter kommunalbestyrelsens bestemmelse enten engelsk, tysk eller fransk. I faget dansk er undervisningssproget dansk.

Kommunale internationale grundskoler optager udenlandske børn i den undervisningspligtige alder, der opholder sig her i landet på et midlertidigt opholdsgrundlag, og hvis forældre ønsker dem optaget i skolen. Hvis det ikke er muligt at imødekomme alle ønsker om optagelse i skolen, sker optagelse efter objektive kriterier, fx afstands- og søskendekriterier, der er fastsat af kommunalbestyrelsen.

Hvis der er ledig kapacitet på en kommunal international grundskole, kan der også optages danske børn og udenlandske børn, der bor eller opholder sig her i landet, og hvis forældre ønsker dem optaget i skolen. Hvis det ikke er muligt at imødekomme alle ønsker om optagelse i skolen, sker optagelse efter objektive kriterier, der er fastsat af kommunalbestyrelsen.

Efter lovudkastet påhviler alle udgifter ved kommunale internationale grundskoler kommunalbestyrelsen. Som følger heraf kan kommunalbestyrelsen ikke opkræve forældrebetaling for undervisningen på en kommunal international grundskole. Der skal dog opkræves betaling af forældre til børn, der er optaget i skolens skolefritidsordning.

Det foreslås, at loven træder i kraft den 1. maj 2015. Loven finder anvendelse fra skoleåret 2015/16 og senere skoleår.

Med venlig hilsen

Svend Erik Gertz

Specialkonsulent